དེ་ནས་གླང་དར་ཁོ་རང་ཡང་བློ་རྨོངས་ཤིང་ཡོན་ཏན་མེད་པར་མ་ཟད།ཡོན་ཏན་ཅན་ལ་སྙིང་ནས་མི་དགའ་བས།ཆོས་བྱས་པ་བཀྲ་མི་ཤིས་ཟེར་ནས།རྨ་རིན་ཆེན་མཆོག་དང་ཉང་ཏིང་འཛིན་སོགས་ལོ་ཙཱ་བ་ཆེན་པོ་མང་པོ་བཀྲོངས།པཎྜིཏ་རྣམས་ས་མཐར་བསྐྲད་པ་དང་ལ་ལ་རང་རང་སོ་སོའི་ཡུལ་དུ་བྲོས།རབ་ཏུ་བྱུང་བ་ལ་ལ་ས་མཐར་བྲོས།མ་ཐར་བ་རྣམས་ཁྱིམ་སར་ཕབ།མི་ཉན་པ་རྣམས་བསད།ལ་ལ་ཁྲིད་ནས་རྒྱལ་བློན་རྣམས་ཀྱིས་རྟ་ལ་འབབ་འཛེག་གི་ཚེ་སྒུར་དུ་བཅུག་ནས་སྟེགས་བྱས།ལ་ལའི་ལག་ཏུ་མདའ་གཞུ་དང་རྔ་གཤང་རི་དྭགས་དཀྲོག་བྱེད་རྔ་དང་སི་ལི།བཞག་སྟེ་རྔོན་པ་བྱེད་དུ་བཅུག།ལྷ་ས་དང༌།བསམ་ཡས་བཤས་ར་བྱས།གཙུག་ལག་ཁང་མང་པོ་བཤིགས།དཔེ་ཆ་རྣམས་མེ་ལ་བསྲེགས་པ་དང་ཆུ་ལ་བསྐུར་བ་དང་ས་འོག་ཏུ་གནོན་པ་སོགས་བྱས།འབངས་རྣམས་ཀྱི་འཚོ་བའང་ཇེ་སྡུག་ཇེ་སྡུག་ལ་སོང༌།བོད་འབངས་རྣམས་སྡུག་བསྔལ་གྱི་གནས་སུ་བཅར་ཏོ།།